**Сабраныя ў імя Хрыста**

**на шляху да святасці**

**падручнік для пілатуемай пары**

***Дарагія сужэнцы!***

Радуемся, што вы зацікавіліся рухам сужэнскай духоўнасці Equipes Notre-Dame. Для нас гэта значыць, што ваша сужэнства важнае для вас і што вы прагнеце падтрымліваць і развіваць вашу любоў, а таксама будаваць сваё супольнае жыццё на хрысціянскіх каштоўнасцях. Гэта прыгожае жаданне, але адначасова складанае для рэалізацыі ў сучасным свеце. Рух END хоча дапамагчы вам адкрыць, што сужэнства, бласлаўлёнае Богам – гэта шлях да любові, шчасця і святасці. Наш падручнік створаны, каб паказаць сродкі і спосабы, якія прапануе рух END, каб адкрыць гэты шлях і крочыць ім. У пазнаванні нашага Руху, яго харызмату і навучання дапаможа вам сужэнства, якое называецца пілатуючай парай, яно з дапамогай Святога Духа будзе суправаджаць вас на гэтым шляху. Няхай тэксты, дадзеныя ў гэтым падручніку, служаць вам арыентырамі. Перад усім шукайце аднак вашага асабістага і сужэнскага росту. Старайцеся слухаць Святога Духа, Які жыве ў вас. Ён ёсць у вас, Ён ёсць у вашай любові. Дазвольце Яму весці вас у Хрысце да Бога Айца. Будзьце ўпэўнены ў братэрскай і духоўнай еднасці ўсіх сужэнстваў руху END у Польшчы і ў свеце.

*Адказная Экіпа*

*Супер Рэгіёну Польшча – Цэнтральная Еўропа*

СУСТРЭЧА 1

**Стварыць экіпу – сустрэць Хрыста**

*Сярод параў, сабраных у адным пакоі, ёсць моцная прысутнасць Уваскрослага Хрыста, жывога, уважлівага да кожнага, Хрыста, Які любіць кожнага чалавека такім, які ён ёсць, з яго недахопамі і талентамі, Хрыста, Які спяшаецца дапамагчы нам стаць людзьмі паводле Яго плану.*

*Ён прысутны тут так жа, як і вечарам у дзень Пасхі ў Вячэрніку ў Ерусаліме, калі Ён раптоўна з’явіўся перад іншымі членамі экіпы: Апосталамі.*

*Кс. Генры Кафарэль*

**1. Уводзіны**

Мы з’яўляемся групай сужэнстваў, якіх падтрымлівае святар. Мы будзем экіпай, гэта значыць, што мы будзем праз падтрымку адзін аднаго разам ісці да чалавечай і хрысціянскай напоўненасці кожнага з нашых сужэнстваў. Мы сустракаемся, як сакрамэнтальныя сужэнствы, якія ад дня шлюбу даверылі сваё жыццё Богу. Мы будзем адкрываць дзеянне ласкі ў нашым жыцці. Імкнучыся да гэтай мэты, не без цяжкасцяў, але мы будуем свет і Касцёл, бо свету і Касцёлу патрэбныя моцныя і любячыя сужэнствы.

**2. Пошукі**

Наша мэта ўзнёслая, але гэта наказ самога Хрыста, які сказаў нам: “*Палюбіце адзін аднаго; як Я палюбіў вас*”. Мы не зможам дасягнуць гэтай мэты хутка, але яна будзе вызначаць кірунак нашага жыцця і надасць яму сэнс. Гэта мэта кожнага сужэнства і ўсёй экіпы. Мы ўсе розныя. Кожны з нас мае сваю гісторыю, нясе свой багаж досведу, мае свае асаблівасці, хтосьці мае глыбокую веру, а ў кагосьці наадварот яна толькі расцвітае. Суправаджаюць нас больш ці менш абгрунтаваныя страхі, праблемы, якія яшчэ застаюцца нявырашанымі. Незалежна ад нашага стартавага пункта, кожны з нас асабіста пакліканы Богам, каб стаць святым. Святасць – гэта заданне кожнага хрысціянскага сужэнства. Гэта складанае заданне і таму варта рэалізоўваць яго супольна з іншымі сужэнствамі. Падтрымліваючы адзін аднаго, вы павінныя стаць святымі сужэнствамі. Вядома, не абыйдзецца без канфліктаў, але трэба вучыцца перамагаць іх так, каб супольнасць была сапраўднай і каб у ёй панавала сапраўдная хрысціянская еднасць, змацаваная любоўю. Сведчанні многіх сужэнстваў паказваюць, што супольнасць можа быць крыніцай сілы ў імкненні да святасці і таму прапануем вам стварыць экіпу:

*Гэтыя сужэнствы, ведаючы свае слабасці і межы сваіх магчымасцяў, разумеючы, як цяжка, нягледзячы на жаданне, жыць па-хрысціянску ў няверуючым свеце, з верай у сілу братэрскай дапамогі, вырашылі заснаваць экіпу.*

*Карта END*

Карта – гэта асноўны дакумент, які вызначае харызмат Руху END. Яго можна знайсці на старонцы END www.end.of.by. Перад заканчэннем навучання кожнае сужэнства, якое хоча ўдзельнічаць у Руху END, павінна прачытаць Карту.

**3. Шчырыя намеры**

Мы вырашылі сустракацца па самых розных прычынах. Для таго, каб сустрэць іншыя сужэнствы, каб навучыцца па-іншаму ўспрымаць нашу сужэнскую і сямейную рэчаіснасць, каб з дапамогай іншых сужэнстваў зразумець свет, які вакол нас, каб прымаць удзел у рэлігійным руху. Прычынамі, чаму мы вырашылі ўдзельнічаць у гэтай сустрэчы, мы падзелімся у наступнай частцы сустрэчы. Пачатковыя мэты хоць і важныя, аднак не самыя істотныя. Важней за ўсё, каб мы ўсвядомілі, што мы збіраемся ў імя Хрыста: мы Ім запрошаныя і вакол Яго сабраліся. Наша вера дае нам упэўненасць, што Ён ёсць тут сярод нас. Сімвалам прысутнасці Хрыста на кожнай сустрэчы будзе запаленая свечка. Мы ажываем такім жа імкненнем да лепшага пазнання Бога. Мы вельмі хочам лепш служыць Яму і мацней любіць Яго. Для Бога мы ствараем гэтую экіпу.

**4. Сустрэча экіпы**

Экіпа будзе сустракацца раз у месяц у дзень, які вызначаць усе сужэнствы і духоўны дарадчык. Важна, каб пасля вызначэння даты сустрэчы, мы яе не змянялі і каб успрымалі нашу сустрэчу, як адну з самых важных падзей месяца. Важна, каб нашы ўласныя планы мы падладжвалі пад вызначаную дату сустрэчы. Адмовіцца ад сустрэчы мы можам толькі ў выпадку выключных абставінаў, напрыклад, хваробы. Памятайце, што не толькі вы губляеце магчымасці, калі не прысутнічаеце на сустрэчы. Губляюць таксама ўсе ўдзельнікі, бо вы адбіраеце ў іх сваю прысутнасць, якая для іх з’яўляецца дарам.

На сустрэчу экіпы мы прыходзім абцяжараныя штодзённасцю. Прыходзім удваіх, разам. У нашых сэрцах прыносім нашых дзяцей, нашы сем’і, сяброў, усе іншыя адносіны нашага жыцця. Мы збіраемся, каб сустрэць іншыя сужэнствы. Святар спадарожнічае нам па прыкладзе Хрыста, Які быў з вучнямі па дарозе да Эмаус. Мы робім гэта ў імя Хрыста, Які прысутнічае на нашым малым зборы: “Бо, дзе двое ці трое сабраліся ў імя Маё, там Я ёсць сярод іх” (Мц. 18:20).

Сустрэча, якая не павінна доўжыцца больш за тры гадзіны, падзеленая на наступныя часткі: дзелімся жыццём падчас супольнага пасілку, супольная малітва, дзелімся духоўным жыццём і паглыбленнем веры і любові, абапірыючыся на адукацыйныя тэмы. Так выглядаюць сустрэчы сужэнстваў, якія ўжо ўдзельнічаюць у жыцці Руху. На першых сустрэчах экіпы, нашай новай экіпы, могуць адбывацца пэўныя змены, якія ўзнікаюць з-за “дзіцячага перыяду” нашых сустрэч.

Падчас навучання мы будзем паступова пазнаваць харызмат Руху END. Разам з узрастаннем супольнасці сустрэчы будуць усё больш насычанымі зместам і абменам думак.

***І частка сустрэчы*** 

* ***Супольны пасілак***

Сустрэчу мы пачынаем супольным пасілкам. Супольны пасілак – гэта выражэнне нашага братэрства. Гэта магчымасць лепш пазнаць усіх удзельнікаў сустрэчы – сужэнстваў і святара-духоўніка. Спажыванне пры стале пасілка – гэта стары звычай, які выражае сувязь з іншымі суразмоўцамі і з’яўляецца прыкладам глыбокай узаемнай сувязі. Спажыванне пасілка ўключае элементы літургіі, калі сабраўшыся вакол стала, у нас узнікае жаданне любіць тых, з кім мы сустракаемся. Такі падыход да сустрэчы нагадвае нам апошнюю вячэру, падчас якой Хрыстос ахвяраваў нам сакрамэнт Сваёй любові. Падчас пасілку мы ўзаемна дзелімся не толькі пачастункам, але і здарэннямі з жыцця ўдзельнікаў сустрэчы, сужэнстваў і святара-духоўніка.

Карта на тэму пасілку гаворыць нам наступнае:

*Рэкамендуецца штомесяцовую сустрэчу распачынаць сумесным пасілкам, кожны раз у доме іншай сям’і (калі гэта магчыма). Людзі не прыдумалі яшчэ нічога лепшага для добрай сустрэчы і стасункаў, чым пасілак: ці ж не эўхарыстычны пасілак збірае дзяцей Божых? Дзеі Апосталаў гавораць нам пра першых хрысціян, якія “...ламаючы дома хлеб, спажывалі ежу ў радасці і прастаце сэрца” (Дз 2:46).*

* ***Дзяленне жыццём***

Ад наступнай сустрэчы ў І частцы мы будзем дзяліцца нашымі жыццёвымі падзеямі. Што заключае ў сабе выраз “Дзяленне жыццём”? Што значыць дзяліцца жыццём?

Падчас таго як мы дзелімся жыццём, кожнае сужэнства распавядае аб найважнейшых здарэннях апошняга месяца. Важнай з’яўляецца атмасфера і спосаб, як мы дзелімся жыццём. Гэта адбываецца пры стале ў атмасферы слухання. Важна не перапыняць асобу, якая прамаўляе. Не каментаваць. Канечне, калі чалавек скончыць гаварыць, можна задаць нейкае пытанне. Дзякуючы раней падрыхтаванаму ў сужэнстве аналізу падзеяў мінулага месяца, можам шчыра дзяліцца “светлымі момантамі” нашага жыцця (радасцямі, сустрэчамі, пазітыўнымі падзеямі), а таксама “цьмянымі момантамі” (клопатамі, цярпеннямі, цяжкасцямі). Часам будзем прасіць парадаў, як нам вырашыць нашыя праблемы. Калі мы дзелімся жыццём, то асаблівым чынам ствараем з нашай групы супольнасць сяброў. Сяброўства трымаецца на супольных перакананнях. Безумоўна, на многія справы ў нас будуць розныя погляды, але нас аб’ядноўвае жаданне наблізіцца да Бога. І таму ўзгадваючы, што мы ёсць вобраз і падабенства Божае, будзем старацца пазнаваць адзін аднаго.

Досвед многіх сужэнстваў, якія ўжо шмат год удзельнічаюць у Руху Notre-Dame, падобны. Яны з нецярпеннем чакаюць сустрэчу, жадаючы даведацца, што новага адбылося ў сужэнстваў за апошні час. Думаюць аб іх паміж сустрэчамі. Калі мы дзелімся жыццём, мы не павінны рабіць гэта спантанна. Кожнае сужэнства павінна дома падрыхтавацца да гэтай часткі сустрэчы, абдумаць, што сапраўды было важным. Выбар, аб чым мы будзем распавядаць, залежыць ад абодвух сужэнцаў. Часта гэта далікатная справа, бо не аб усім і не ў кожнай кампаніі мы хочам гаварыць, або мы яшчэ не гатовы падзяліцца пэўнымі рэчамі. Супольная падрыхтоўка мае яшчэ адзін важны аспект. Ні муж, ні жонка не хочуць мець нечаканасцяў адзін ад аднаго.

Пажадана, каб вы запісалі сабе па пунктах, чым вы хочаце падзяліцца. Памятайце аб трох рэчах:

**\* час, калі мы дзелімся жыццём, павінен быць па-роўну падзелены паміж усімі сужэнствамі, якія прымаюць удзел у сустрэчы,**

**\* важна пад час дзялення не маўчаць, бо гэта не спрыяе сяброўскаму кантакту,**

**\* самыя важныя, давераныя нам таямніцы, мы пакідаем паміж сабой; гэтага патрабуе выхаванасць і павага да іншых людзей, якія даверыліся нам.**

Вось некалькі прыкладаў тэкстаў, калі мы дзелімся жыццём. Над кожным прыкладам змешчана назва, якая нагадвае сужэнству, аб чым яны будуць гаварыць, калі дзеляцца жыццём (пункт запісаны на лісточку, які нагадвае ім, чым яны хочаць падзяліцца).

*Выбар у Раду па справах сям’і*

Майго мужа выбралі на пасаду ў Радзе па справах сям’і пры прэзідэнце. Гэта вялікая падзея для меня і нашай сям’і. Я ганаруся маім мужам, але таксама разумею, што яго пасвячэнне працы ў Радзе будзе нагрузкай для нашай сям’і. Мы сур’ёзна разважалі, ці можа ён прыняць такую прапанову. Аднак, мы зразумелі, што гэта не толькі наша справа, але і пэўны абавязак перад нашай краінай. Мы палічылі, што хрысціяне павінны прымаць удзел у важных мерапрыемствах.

*Сямейныя клопаты*

Апошнім часам усе нашы высілкі і ўвесь час мы прысвячалі маме Тэрэсы, якая ў перадінфарктным стане трапіла ў шпіталь. Мы вельмі спалохаліся. Спачатку сітуацыя выглядала вельмі сур’ёзнай. Штодзённа вечарам, пасля вяртання са шпіталя, уся наша сям’я малілася ў яе інтэнцыі. Паступова стан здароў’я мамы Тэрэсы палепшыўся. Праз 10 дзён яна вярнулася дадому. Мы бачым аднак, што яна вельмі напалоханая. Праз некалькі дзён Тэрэса пераехала ў мамы. Пасля мы вырашылі, што штодзённа будзем яе наведваць, нягледзячы на тое, што жывем мы даволі далёка. Просім вас памаліцца ў інтэнцыі здароў’я мамы.

*Вялікапосныя рэкалекцыі*

У нашай парафіі адбыліся велікапосныя рэкалекцыі. Мы вельмі глыбока іх перажывалі. Праводзіў іх адносна малады святар. Ён падзяліўся з намі гісторыяй свайго навяртання. Ён сказаў: “мы цудоўна ведаем словы “*для Бога няма нічога немагчымага*”. Ён перажыў незвычайнае Божае ўмяшальніцтва ў сваё жыццё. Падчас гэтых рэкалекцый вельмі шмат людзей пайшло на споведзь. Здаецца, што ніколі ў нашай парафіі не было так шмат людзей, якія прыступалі да споведзі, падчас рэкалекцый.

***ІI частка сустрэчы*** 

* **Малітва падчас сустрэчы**

На кожнай сустрэчы экіпы адну частку сустрэчы мы прысвячаем супольнай малітве. Малітва – гэта асноўная форма для пошукаў Бога, Яго праслаўлення, даверу Яму свайго жыцця і выражэння ўдзячнасці. Супольная малітва мае асаблівую вартасць, у чым пераконвае нас Хрыстос: “Сапраўды таксама кажу вам, што калі двое з вас на зямлі згодна прасілі б аб чым-небудзь, то станецца ім ад Айца Майго, які ў нябёсах. Бо, дзе двое ці трое сабраліся ў імя Маё, там Я ёсць сярод іхˮ (Мц 18:19-20). Супольная малітва, асабліва напачатку навучання, не павінна быць лёгкай. Не бойцеся гэтага. Мы толькі вырушылі ў шлях.

Важным элементам супольнай малітвы будзе слуханне і разважанне над Словам Божым, якое будзе адбывацца наступным чынам:

\* спачатку паслухаем Божае Слова, якое прачытае духоўны дарадчык,

\* крыху памаўчым, каб напоўніцца Словам,

\* потым кожны з нас, хто захоча, уголас паразважае над адным, або некалькімі сказамі з прачытаннага Слова Божага,

\* зможа ўголас прамовіць малітву (просьбу, падзяку), якая ўзнікла ў яго сэрцы ў часе чытання фрагменту Слова.

Калі ўзнікне цяжкасць у выражэнні сваіх думак, то вы можаце проста прачытаць фрагмент Слова Божага, які для вас з’яўляецца важным. Пасля чытання скажыце: Амэн!

На гэтай сустрэчы мы будзем разважаць над Лістом св. Паўла да Карынцянаў.

**“Касцёл – гэта адно звышнатуральнае Целам Хрыста”**

**(1 Кар 12:12-21, 26-27)**

*“* *Як цела адно, але мае многа членаў, якія, хоць іх шмат, складаюць адно цела, так і Хрыстус. Бо ўсе мы ў адным Духу ахрышчаныя ў адно цела: ці то юдэі, ці то грэкі, ці то нявольнікі, ці то свабодныя, і ўсе напоўненыя адным Духам. Цела – гэта не адзін член, але шмат. Калi скажа нага: «Я не рука, таму не належу да цела», то цi ж яна не належыць да цела? І калi скажа вуха: «Я не вока, таму не належу да цела», то ці ж яно не належыць да цела? Калi ўсё цела – гэта вока, то дзе ж слых? Калi ўсё слых, то дзе нюх? Цяпер жа Бог змясціў члены, кожны паасобку ў целе, як захацеў. А калi б усе былi адным членам, то дзе цела? Цяпер жа членаў шмат, але цела адно. Таму не можа вока сказаць руцэ: «Ты мне не патрэбна!», цi таксама галава – нагам: «Вы мне не патрэбныя!» Таму, калi церпiць адзін член, церпяць з ім усе члены; калi праслаўляецца адзін член, з ім радуюцца ўсе члены. Вы ж – цела Хрыстовае, а паасобку – члены.”.*

Разважаючы ўголас над Словам Божым, памятайце, што мы дзелімся тым, што сказаў нам Бог праз гэтае Слова. Таму варта, каб свае словы вы гаварылі ў першай асобе. Вы не павінны павучаць іншых, тлумачыць іншым Слова. Заданне тлумачыць Слова, даваць падказкі пакінем духоўнаму дарадчыку.

На заканчэнне супольнай малітвы, калі ўсе жадаючыя падзяліліся Словам Божым, скажыце уголас вашы найважнейшыя інтэнцыі, якія вы хацелі б даверыць Богу. Духоўны дарадчык збярэ іх і прапануе малітву, у якой занясем усе гэтыя інтэнцыі да Божага трона.

***III ЧАСТКА СУСТРЭЧЫ*** 

* ***Духоўнае жыццё. Паглыбленне веры і любові***

У гэтай частцы, дзелячыся сваім досведам, звязаным з імкненнем да святасці, і нашымі роздумамі на зададзеную тэму, мы будзем кшталтаваць сябе, будзем змяняць сваю ўнутраную паставу, каб быць бліжэй да Бога. Сутнасцю гэтай часткі сустрэчы з’яўляецца ўзаемная дапамога. Кожнае сужэнства і кожны ўдзельнік сустрэчы праз свае выказванні, праз адкрыццё свайго сэрца будзе ўзбагачаць іншых. Да гэтай часткі сустрэчы, як і да іншых, мы рыхтуемся праз чытанне дома ўводнага тэксту, які падрыхтаваны да кожнай сустрэчы. Мы чытаем тэкст асобна, а затым у сужэнстве абменьваемся думкамі аб ім, дыскутуем, шукаючы спосабы, якія дапамогуць вам зрабіць наступны крок да Бога. Свае роздумы мы не пакідаем толькі для сябе. У форме, якая будзе абгаворана на наступнай сустрэчы, дасылаем іх вядучай пары.

* ***Уводны тэкст да абмену думкамі*** 

Ксёндз Кафарэль, заснавальнік Equipes Notre-Dame, у “Лісце да супольнасцяў” растлумачыў, якой, па яго меркаванню, павінна быць супольнасць сужэнстваў і ў якім духу павінна адбывацца яе сустрэча.

Штомесяцовая сустрэча экіпы не павінна вызначацца толькі яе складам, яе духам, сяброўствам яе членаў і іх імкненнем, каб гэта сустрэча была адным з этапаў у пошуках Бога. Трэба памятаць пра яе звышнатуральнае вымярэнне і яе містэрыю, бо гэта будзе сустрэча не толькі людскіх істотаў. Тлумачыць нам гэта радок св. Мацвея: “*Бо дзе двое або трое сабраліся ў імя маё, там Я ёсць сярод іх*” (Мц 18:20). *“сапраўды таксама кажу вам, што калі двое з вас на зямлі згодна прасілі б аб чым-небудзь, то станецца ім ад Айца Майго, які ў нябесах”* (Мц 18:19).

Сярод сабраўшыхся сужэнстваў адчуваецца моцная прысутнасць Уваскрослага Хрыста: жывога, уважлівага, Такога, Які любіць кожнага з нас такім, які ён ёсць, з яго плюсамі і мінусамі; Ён спяшаецца дапамагчы нам стаць такімі, як Ён жадае. Ён прысутны так, як у Вячэрніку, калі Ён раптоўна аб’явіўся апастолам. Звярнуўся да іх, кажучы: “*Прыміце Духа Святога*”. І яны сталі новымі людзьмі. Езус Хрыстус не перастае ўдзяляць сужэнствам Духа Святога. Тыя, хто адкрываецца на гэта – а таксама вучацца адкрывацца павольна – становяцца людзьмі Яго Подыху. І тады сустрэча адбываецца натхнёная Святым Духам. Тым мужчынам і жанчынам, якія вечарам пасля цяжкага працоўнага дня прыходзяць стомленыя, заклапочаныя, гэты Дух дае два жаданні Хрыста: Яго жаданне праслаўляць Айца і лагоднае спачуванне да тых натоўпаў, якія «*нібы авечкі без пастыра*».

Не кажам, што сустрэча выглядае так заўсёды, але яна павінна быць такой і такой павінна станавіцца. Бо сустрэча групы, у якой няма імкнення, каб супольна сустрэць Езуса Хрыста, можа быць чым заўгодна, толькі не сустрэчай END.

Сустрэць Езуса Хрыста, гэта значыць найперш выслухаць Таго, аб якім мы знаем, што Ён ёсць сярод нас. Прамаўляе да нас праз Святое Пісанне – таму мы яго любім. Прамаўляе да нас таксама праз навучанне Касцёла, апрацаванае на падставе Бібліі. Прамаўляе з глыбіні сэрца брата ці сястры, але часта трэба разумець гэтыя словы нібы “з іншага боку”. Падчас усёй сустрэчы прамаўляе да нас рознымі спосабамі, трэба ўмець “слухаць Яго сэрцам” – паводле біблійнага сфармулявання. Прамаўляе да кожнага патаемна, жадаючы, каб мы адкрывалі Бога Айца і Яго планы, схіляючы нас да ўнутранай перамены (перамены пастаяннай, якая ніколі не канчаецца), заахвочваючы нас дапамагаць іншым людзям.

Ён прамаўляе, а нам здаецца, што ўсё гэта вельмі цяжка выканаць. Таму Езус не толькі заахвочвае, але перамяняе тых, хто прызнае сваё бяссілле, перадаючы ім Сілу Духа, якая галілейскіх вяскоўцаў ператварыла ў нястомных сведкаў Збаўцы”.

*кс. Кафарэль*

*(Ліст да END, сакавік-красавік 1973 г.)*

* ***Абмен думкамі на сустрэчы*** 

Зараз на сустрэчы ёсць час на абмен думкамі аб прачытаным тэксце. Мы прапануем, каб кожны ўдзельнік сустрэчы адказаў на наступныя пытанні:

٭ Чаму мы тут? Чаго шукаем для сабе? Чаго чакаем ад экіпы? Якую ролю адыгрывае наша вера ў рашэнні ўдзельнічаць у сустрэчы?

٭ Ці абое, і муж, і жонка прыйшлі сюды з радасцю, зацікаўленыя Рухам? Ці можа суправаджае нас сумненне ці нават нежаданне ўдзельнічаць у сустрэчах? Не бойцеся сказаць усёй праўды, якая ў вас нутры? Экіпа павінна будавацца на праўдзе.

٭ Што мы думаем аб тэксце кс. Кафарэля? Што нам спадабалася, што нас уразіла? Чаму? Ці ўсведамляем мы прысутнасць Хрыста ў нашым сужэнстве?

На наступных сустрэчах пасля прачытання тэмы да абмену думкамі, мы будзем прасіць вас даслаць свае прапановы да абмену думкамі.

***Заканчэнне сустрэчы***

На заканчэнне духоўны дарадчык бласляўляе ўдзельнікаў.

**5. Заданне на час паміж сустрэчамі** 

٭ Перачытаць матэрыял да другой сустрэчы і паразмаўляць у сужэнстве на прапанаваную ў тэксце тэму.

٭ Падрыхтавацца ў сужэнстве да моманту, калі мы дзелімся жыццём.